J&K: माता वैष्णो देवी विश्वविद्यालय कटरा कैम्पस में कोरोना विस्फोट, 13 छात्र संक्रमित, यूनिवर्सिटी सील
रियासी के जिलाधिकारी चरणदीप सिंह द्वारा जारी एक आदेश में कहा गया है कि छात्रों और आम जनता की सुरक्षा सुनिश्चित करने के लिए विश्वविद्यालय को बंद करने का निर्णय लिया गया है।
श्रीनगर: जम्मू-कश्मीर के रियासी में श्री माता वैष्णो देवी विश्वविद्यालय के 13 छात्रों के कोरोना वायरस से संक्रमित पाए जाने के बाद अधिकारियों ने अगले आदेश तक विश्वविद्यालय बंद करने का आदेश दिया है। रियासी के जिलाधिकारी चरणदीप सिंह द्वारा जारी एक आदेश में कहा गया है कि छात्रों और आम जनता की सुरक्षा सुनिश्चित करने के लिए विश्वविद्यालय को बंद करने का निर्णय लिया गया है। यह विश्वविद्यालय वैष्णो देवी मंदिर जाने वाले तीर्थयात्रियों के आधार शिविर कटरा शहर के पास काकरियाल में स्थित है। आदेश में कहा गया है कि 31 दिसंबर, 2021 और एक जनवरी को विश्वविद्यालय में कोविड-19 संबंधी जांच की गई थी। इस दौरान कुल 13 छात्रों में संक्रमण की पुष्टि हुई। सिंह ने अगले आदेश तक विश्वविद्यालय को तत्काल बंद करने का निर्देश देते हुए कहा, ‘‘आदेश का उल्लंघन करने पर भारतीय दंड संहिता की धारा 188, महामारी रोग अधिनियम, 1897 और आपदा प्रबंधन अधिनियम, 2005 की अन्य संबंधित धाराओं के तहत दंडात्मक कार्रवाई की जाएगी।’’ सिंह जिला आपदा प्रबंधन प्राधिकरण के अध्यक्ष भी हैं। जम्मू-कश्मीर में शनिवार को कोविड-19 के 169 नए मामले आए, जिससे संक्रमितों की संख्या बढ़कर 3,41,459 हो गई, जबकि, संक्रमण से दो और लोगों की मृत्यु होने से मरने वालों की संख्या बढ़कर 4,530 हो गई।इनपुट- भाषा